Folketing
2001-12-12

Socialdemokratiet og den nyligt afgåede regering har igennem de sidste 8 år konsekvent gennemført forbedringer for børnene og deres familier. Listen over konkrete forbedringer er lang. Når der konsekvent er gennemført forbedringer for børnefamilierne, er det, fordi vi mener, at alle børn har krav på en god start. Vi ønsker fortsat at forbedre vilkårene. For os er det vigtigt, at det er børnenes behov, der tilgodeses mest. Den debat om børnefamiliernes vilkår, der har kørt det sidste halve år, har i høj grad fokuseret på barnets første år. Det er efter vores mening et noget ensidigt fokus. Et barn har som bekendt også brug for pleje, omsorg, opmærksomhed og tid sammen med far og mor, efter at det har holdt sin første fødselsdag. Det her beslutningsforslag var en del af vores barseludspil fra dette efterår og er netop et forsøg på at forbedre forholdene for alle børnefamilier og ikke blot for de endnu ufødte børn og deres forældre. Derfor er der heller ingen grund til, at Venstres ordfører studser over, at det ikke har været fremført før.